Ritratt: Jeffrey F Lin- Unsplash  Din is-sena tħabbar li l-Futbol Ingliż se jintroduċi linji gwida ġodda fuq l-ixxuttjar tal-ballun bir-ras fil-futbol mal-bidu tal-istaġun ta' 2021-22. Il-linji gwida se jillimitaw in-numru ta' headers li jistgħu jagħmlu l-plejers. Konsegwentement, il-klabbs Ingliżi se jkollhom jadattaw il-metodi tal-istħarriġ tagħhom. Dr Michael Grey, espert fil-qasam tal-futbol u d-dimensja, minkejja li laqa' dawn il-linji gwida, esprima xi riservi, fosthom issuġġerixxa li għandu jkun ipprojbit għalkollox l-ixxuttjar tal-ballun bir-ras fost it-tfal. Fid-19 ta' Jannar, 2002, l-istrajker Ingliż Jeff Astle miet ta' 59 sena wara snin isofri bid-dimensja. F'dawn is-snin kien hemm ħafna spekulazzjoni dwar ir-relazzjoni bejn l-ixxuttjar tal-ballun bir-ras u d-dimensja. F'Novembru tal-istess sena, l-uffiċjal responsabbli Andrew Haigh iddikjara li l-futboler miet 'b'marda industrijali'. Fi kliem ieħor il-plejer miet b'marda relatata ma' xogħlu. 18-il sena wara, fil-15 ta' Ottubru 2020, ingħata l-istess verdett fil-każ tal-midfielder Alan Jarvis. Ġurnali barranin irrappurtaw li fil-ġimgħat ta' wara, qraba ta' diversi eks futbolers tkellmu fuq kif id-dimensja f'eks-futboler hija realtà u kif qed taffettwa l-familji involuti. Tul is-snin saru diversi studji rigward ir-relazzjoni bejn il-heading u s-saħħa fiżika tal-plejer involut, u rriżulta li l-konsegwenzi ta' dan it-tip ta' xxuttjar ikunu sottili fil-bidu, però jiġu irriversabbli u serji ferm 'il quddiem. Minkejja dan, kien biss f'dawn l-aħħar snin li ttieħdu passi serji mill-Assoċjazzjonijiet tal-Futbol. Wieħed mill-passi li ttieħdu fl-Ingliterra, l-Iskozja u l-Irlanda ta' Fuq hu li tfal taħt il-11-il sena mhux se jibqgħu jiġu mgħallma jagħtu xutt bir-ras waqt it-taħriġ tal-futbol. Fl-2020, l-Assoċjazzjoni Ingliża tal-Futbol ppubblikat linji gwida ġodda għall-kowċis sabiex jillimitaw l-ammont ta' heading li għandu jsir minn tfal ta' età ikbar. Il-linji gwida jimxu ma' riċerka li ħarġet mill-Università ta' Glasgow, li ġiet ippubblikata f'Ottubru tal-2019, u li turi li r-riskju li eks futbolers imutu minn marda tal-moħħ huwa madwar tliet darbiet ogħla, filwaqt li r-riskju li jmutu bil-Parkinson's huwa ta' ħames darbiet iktar minn xi ħadd li ma jilgħabx il-futbol. Ir-rakkomandazzjonijiet li tħabbru x-xahar li għadda minn bosta assoċjazzjonijiet Ingliżi tal-futbol, jirrestrinġu l-ammont ta' headers li l-plejers jistgħu jagħmlu fil-ġimgħa. Intant, l-investigazzjonijiet dwar il-korrelazzjoni bejn l-ixxuttjar tal-ballun bir-ras u d-dimensja għadhom għaddejjin. Il-Kap Eżekuttiv tal-FA Ingliża Mark Bullingham stqarr li huma kommessi li titkompla tissaħħaħ ir-riċerka dwar ir-riskji tal-futbol fuq is-saħħa tal-moħħ. Klabbs professjonali qed jiġu mħeġġa biex jaraw li l-plejers ikollhom biżżejjed ħin wara l-logħob biex jirkupraw mill-ixxuttjar tal-ballun bir-ras. Barra minn hekk, il-ħaddiema tal-klabb huma mħeġġa josservaw it-teknika li l-plejer juża biex jixxuttja l-ballun b'rasu u joħolqu profili li fihom iniżżlu din l-informazzjoni.